Man in kusdorp vermoorKenton on Sea (Foto: kenton.co.za via NSRI) Die polisie ondersoek ŉ saak van moord nadat ŉ middeljarige man dood aangetref is in sy huis in Kenton-on-Sea in die Oos-Kaap. Kenton-on-Sea is ŉ vakansiedorp tussen die Kariega- en Boesmansrivier in die Oos-Kaap. Volgens Mali Govender, ŉ polisiewoordvoerder, het ŉ familielid die 50-jarige man Maandagoggend per telefoon probeer bereik. Die man woon alleen. “Toe die oorledene nie die familielid se oproepe antwoord nie, het dié besluit om na die oorledene se huis te gaan, waar hy die skokkende ontdekking gemaak het,” sê Govender. Die oorledene was glo vasgebind. Volgens Govender het die voor- en agterdeur van die huis oopgestaan en was daar geen aanduiding dat iemand geforseerde toegang tot die huis verkry het nie. Dit wil ook nie voorkom of iets uit die huis gesteel is nie. Forensiese deskundiges was Maandag nog besig om die toneel te fynkam. Die motief vir die moord is nog onduidelik.